text: Bil slog kolbøtter over 250 meter - to mænd slynget ud
  04 september 2014 kl. 18.58
  To mænd slap med livet i behold efter et meget voldsomt trafikuheld ved Bedsted nær Løgumkloster onsdag eftermiddag. Bilen, de sad i, slog kolbøtter over en strækning på 250 meter.
  De to mænd kørte ad Haderslevvej ved Bedsted, da bilen af ukendte årsager kørte tværs over grøften og ind i et træ.
  - Lastbilchauffør, som kommer den modsatte vej, har fortalt, at bilen slog adskillige kolbøtter og fløj gennem luften, inden den landede 250 meter inde på en mark, fortæller vagtchef Erik Lindholdt til TV SYD. Vidner har forklaret, de aldrig har set "en så stor genstand flyve så højt op i luften", så det har været meget voldsomt.
  De to mænd i bilen blev slynget ud af bilen under kolbøtterne.
  Den ene - en 34-årig mand - blev alvorligt kvæstet og blev i helikopter fløjet til Odense Universitets Hospital. Den anden mand en 39-årig mand, blev kørt til traume-afdelingen i Aabenraa.
  - Den 34-årige er alvorligt kvæstet, men det er ikke livstruende, siger vagtchefen.
  Begge mænd har efter ulykken fået taget en blodprøve. Der er mistanke om, at de har været påvirket af euforiserende stoffer.
  Og det er ikke helt klarlagt, hvem der kørte bilen.
  